РЕПУБЛИКА БЪЛГАРИЯ
ЧЕТИРИДЕСЕТ И ВТОРО НАРОДНО СЪБРАНИЕ

Проект!

З  А  К  О  Н
за изменение и допълнение на Закона за здравето
(Обн., ДВ, бр. 70 от 2004 г.; изм. и доп., бр. 46, 76, 85, 88, 94 и 103 от 2005 г., 
бр. 18, 30, 34, 59, 71, 75, 80, 81, 95 и 102 от 2006 г., бр. 31, 41, 46, 53, 59, 82 и 95 от 2007 г., бр. 13, 102 и 110 от 2008 г., бр. 36, 41, 74, 82, 93, 99 и 101 от 2009 г., бр. 41, 42, 50, 59, 62, 98 и 100 от 2010 г., бр. 8, 9, 45 и 60 от 2011 г., бр. 38, 40, 54, 60, 82, 101 и 102 от 2012 г. и бр. 15 и 30 от 2013 г.) 

§ 1. В чл. 10а се създава ал. 4:
„(4) Средствата по ал. 1, т. 2, постъпили от осъществяване на контрола по чл. 15, ал. 1,            т. 7 и от дейностите по чл. 36а се използват за финансиране на национална програма за ограничаване на тютюнопушенето.“

§ 2. Създава се чл. 36а:
„Чл. 36а. (1) Собственик на заведение или обект по чл. 56, ал. 3, т. 1, 2 и 3, в който се допуска тютюнопушене е длъжен да уведоми за това съответната Регионална здравна инспекция по местонахождение на заведението или обекта не по-късно от деня на започване на дейността на заведението или обекта при условията на чл. 56, ал. 3. 
(2) В уведомлението по ал. 1 се посочва адреса на заведението или обекта, ЕИК, името на лицето или лицата, които отговорят за управлението или ползването на заведението или обекта, както и дали ще се допуска тютюнопушене изцяло или в обособени самостоятелни помещения. Уведомлението може да се извърши и по електронен път, при условията и по реда на Закона за електронния документ и електронния подпис и Закона за електронното управление.
(3) В срок до един месец от уведомяването териториалните органи на държавния здравен контрол извършват проверка в заведението или обекта за спазване на изискванията на този закон и на наредбата по чл. 56, ал. 6.
(4) Заведенията и обектите по чл. 56, ал. 3, т. 1, 2 и 3, в които се допуска тютюнопушене се вписват в регистъра по чл. 36, ал. 3“

§ 3. В чл. 56 се правят следните изменения и допълнения:
1. В ал. 1 накрая се добавя „като изключения се допускат само в случаите по ал. 3.”.
2. Алинея 3 се изменя така:
    „(3) По изключение се допуска тютюнопушене в:
1. обособени самостоятелни помещения разположени в залите за консумация на място в определени видове заведения за хранене и развлечения – ресторанти, питейни заведения, барове, кафенета, клубове и кафе-клубове, с изключение на интернет кафе-клубовете, кафе-клубовете за игри и кафенетата в спортни зали;
2. заведенията за хранене и развлечения с изцяло нощен режим на работа;
3. игрални зали и игрални казина по смисъла на Закона за хазарта;
4. обособени самостоятелни помещения разположени в сградите на летища.“
       3. Алинея 4 се изменя така:
„(4) В обособените самостоятелни помещения по ал. 3, т. 1 и 4, в заведенията за хранене и развлечения и обектите по ал. 3, т. 2 и 3, в които се допуска тютюнопушене, не се разрешава присъствието на лица до 18-годишна възраст.”
       4. В ал. 5 се създава изречение второ: „Размерът и съотношението на площта на обособените самостоятелни помещения към съответната обща площ се определя по избор на собственика на заведенията за хранене и развлечения по ал. 3, т. 1.“
       5. В ал. 6 накрая се поставя запетая и се добавя „т. 1 и 4, заведенията за хранене и развлечения и обектите по ал. 3, т. 2 и 3, включително техническите характеристики и изискванията за вентилация, както и начина за съответното обозначаване на помещенията, заведенията и обектите.“ 
6. Създават се ал. 7 и 8:
  „(7) Когато заведението за хранене и развлечения по ал. 3, т. 1 е с площ по-малка от седемдесет кв. м., собственикът има право да избере дали в цялото заведение не се допуска тютюнопушене или се допуска тютюнопушене без обособяване на самостоятелни помещения при спазване на изискванията, определени в наредбата по ал. 6 и с ясно и трайно обозначаване на заведението.
(8) В заведенията за хранене и развлечения с изцяло нощен режим на работа по ал. 3, т. 2, както и в игралните зали и игралните казина по ал. 3, т. 3 се допуска тютюнопушене без обособяване на самостоятелни помещения, при спазване на изискванията на наредбата по  ал. 6. Когато заведението работи и в друг режим на работа, за допускане на тютюнопушене извън нощните часове се прилагат разпоредбите на ал. 5, 6, 7, чл. 56б и чл. 56в.“

§ 4. В чл. 56а, в т. 4 след думата „обекти,“ се добавя „с изключение на стадионите,“.

§ 5. Създават се нови чл. 56б и чл. 56в:
       „Чл. 56б. (1) Лицата, които отговорят за управлението или ползването на заведенията и обектите по чл. 56, ал. 3, собствениците на заведенията и обектите по чл. 56, ал. 7 и 8 веднъж годишно осигуряват измерване от акредитирана лаборатория на ефективността на вентилацията в помещенията, в които се допуска тютюнопушене.
(2) Протоколите от измерванията се съхраняват в обекта и се представят при проверките на държавните здравни инспектори.
Чл. 56в. Собствениците на заведения и обекти, в които се допуска тютюнопушене, задължително предоставят информация за това във всички описания на заведенията, които се предлагат за публично ползване (интернет страници, справочници, каталози и др.).“

§ 6. Създава се чл. 211а:
„Чл. 211а. (1) Собственик на заведение или обект по чл. 56, ал. 3, т. 1, 2 и 3, който допуска тютюнопушене в заведението или обекта без да е изпълнил задължението си за уведомяване по чл. 36а се наказва с имуществена санкция в размер от 1000 до 5000 лв. - когато нарушението е извършено от едноличен търговец и с имуществена санкция в размер от 5 000 до 10 000 лв. – когато нарушението е извършено от юридическо лице. 
(2) При повторно нарушение по ал. 1 се налага имуществена санкция в размер от 5 000 до 10 000 лв. за едноличен търговец, съответно от 10 000 до 15 000 лв. за юридическо лице.“

§ 7.  Създава се нов чл. 218а:
         „Чл. 218а. (1) Който наруши чл. 56б и чл. 56в, се наказва с глоба от 400 до 800 лв., а при повторно извършване на същото нарушение - от 800 до 1500 лв.
(2) Ако нарушението по ал. 1 е извършено от едноличен търговец, имуществената санкция е от 500 до 1000 лв., а при повторно нарушение - от 1000 до 2000 лв.
(3) За нарушения по ал. 1, извършени от юридически лица, се налагат имуществени санкции в размер от 2000 до 4000 лв., а при повторно нарушение - от 4000 до 6000 лв.“

§ 8. В чл. 231, в ал. 2 думите „чл. 218, ал. 1-6“ се заменят с „чл. 211а, чл. 218, ал. 1-6 и                    чл. 218а“.

Заключителна разпоредба

§ 9. Министерският съвет издава наредбата по чл. 56, ал. 6 в срок до един месец от влизането в сила на този закон.

Народни представители:

М О Т И В И
към законопроекта за изменение и допълнение на Закона за здравето 

Безспорен е фактът, че усилията на държавните институции за опазване на общественото здраве трябва да бъдат подкрепяни и насърчавани. В същото време обаче, следва да се потърси балансиран подход, при разработването и въвеждането на ефективна регулаторна рамка в областта на тютюнопушенето на обществени места, която да отговаря и на икономическите потребности на бизнеса в контекста на световната финансова криза. 
Влизането в сила на пълната забрана за тютюнопушене на закрити обществени места от 1 юни 2012 г. постави ресторантьорския и хотелиерски бранш в изключително затруднено финансово положение. По данни на представителите на Българската хотелиерска и ресторантьорска асоциация (БАХА) в следствие на тежката икономическа криза и пълната забрана за тютюнопушене, бизнесът отбелязва спад в оборота, особено през зимните месеци (2012-2013 г.), между 50 и 70% в зависимост от големината на населеното място. От друга страна, поради занижените приходи в бранша, за периода от влизането в сила на забраната до момента, редица заведения или прекратяват дейността си, или са принудени да сведат до минимум броя на работните места с цел икономии.     
Следва да се отбележи, че въпреки стремежа на Европа за ограничаване на тютюнопушенето, в редица държави – членки на Европейския съюз като Австрия, Белгия, Чехия, Дания, Испания, Португалия и Германия се допуска по изключение тютюнопушене в някои обществени места, при различен режим на обособяване на самостоятелни помещения и при стриктно спазване на определени изисквания. 
С предлаганите изменения и допълнения в Закона за здравето се запазва пълната забрана за тютюнопушене в по-голяма част от закритите обществени места като обособените работни места, местата за настаняване, училищата, детските градини и ясли, интернет клубовете, кина, театри, концертни зали, галерии, читалища, библиотеки и др.
Със законопроекта се предлага въвеждане на изключения от общата забрана като тютюнопушене ще се допуска в обособени самостоятелни помещения в залите за консумация на място в заведенията за хранене и развлечения, а в игралните зали, игралните казина и заведенията с изяло нощен режим на работа ще се допуска тютюнопушене без необходимостта от обособяване на самостоятелни помещения.
Предвижда се въвеждането на задължение за собствениците на заведения или обекти, в които се допуска тютюнопушене да уведомяват за това съответната Регионална здравна инспекция. В срок до един месец териториалните органи на държавния здравен контрол ще извършват проверка в заведението или обекта за спазване изискванията на закона и на наредбата, като в публичния регистър на обектите с обществено значение ще бъдат вписвани всички заведения и обекти, в които се допуска тютюнопушене. Предвижда се и налагането на съответни имуществени санкции при неизпълнение на задължението за уведомяване.
В подкрепа усилията на държавата за ограничаване на тютюнопушенето в страната, особено сред подрастващото поколение, предлагаме средствата от приходите от осъществяване на контрола по спазване на забраната и ограниченията за тютюнопушене и от дейностите по чл. 36а да се използват за финансиране на Националната програма за ограничаване на тютюнопушенето в България.
Предвижда се в наредба, издадена от Министерски съвет, да бъдат регламентирани условията и реда, техническите характеристики и изисквания за вентилация и начина на обозначаване за помещенията, в които се допуска тютюнопушене.

Народни представители: